CELEX: 31999D0061
Language: hr
Date: 1998-12-14 00:00:00
Title: 1999/61/EZ: Odluka Vijeća od 14. prosinca 1998. o prihvaćanju, u ime Europske zajednice, s obzirom na pitanja iz njene nadležnosti, rezultata pregovora Svjetske trgovinske organizacije o financijskim uslugama

11/Sv. 037
            
            
               HR
            
            
               Službeni list Europske unije
            
            
               131
            
         31999D0061
   
               L 020/38
            
            
               SLUŽBENI LIST EUROPSKE UNIJE
            
            
               14.12.1998.
            
         
      ODLUKA VIJEĆA
   
   od 14. prosinca 1998.
   o prihvaćanju, u ime Europske zajednice, s obzirom na pitanja iz njene nadležnosti, rezultata pregovora Svjetske trgovinske organizacije o financijskim uslugama
   (1999/61/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a naročito njegove članke 54., 57., 63., 66., 73.b do 73.f, 99., 100., 100.a i 113., u vezi s člankom 228. stavkom 2. rečenicom 2., te člankom 228. stavkom 3. podstavkom 1. tog Ugovora,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   uzimajući u obzir mišljenje Gospodarskog i socijalnog odbora (3),
   budući da su Sporazum iz Marakeša o osnivanju Svjetske trgovinske organizacije (WTO) i s njim povezani sporazumi, kao i ministarske odluke i deklaracije, te Dogovor o obvezama u području financijskih usluga potvrđeni Odlukom Vijeća 94/800/EZ od 22. prosinca 1994. o sklapanju u ime Europske zajednice, s obzirom na pitanja iz njene nadležnosti, sporazuma postignutih u Urugvajskoj rundi multilateralnih pregovora (1986.-1994.) (4);
   budući da ukupne obveze u području financijskih usluga o kojima je dogovor postigla Komisija u ime Europske zajednice i njenih država članica predstavljaju zadovoljavajući i uravnotežen rezultat pregovora;
   budući da je 12. prosinca 1997. Vijeće prihvatilo konačan pregled obveza Europskih zajednica i njihovih država članica (GATS/SC/31/Dopuna br. 4), koji još podliježe konačnoj potvrdi nakon okončanja unutarnjih postupaka, te je ovlastilo Komisiju da taj pregled, u ime Europske zajednice i njenih država članica, podnese WTO-u;
   budući da je tog istog datuma Vijeće ovlastilo Komisiju da prihvati, u ime Europske zajednice i njenih država članica, konačne rezultate pregovora koji su sadržani u Petom protokolu GATS-a (S/L/45), Odluci o prihvaćanju tog Protokola (S/L/45) i Odluci o obvezama u području financijskih usluga (S/L/50);
   budući da ovlast Komisije za sklapanje međunarodnih ugovora ne proizlazi samo iz izričitog prijenosa ovlasti na temelju Ugovora, već može također proizlaziti iz drugih odredaba Ugovora i iz akata koje donesu institucije Zajednice u skladu s tim odredbama;
   budući da, u slučajevima kada se propisi Zajednice donose u svrhu ostvarenja ciljeva Ugovora, države članice ne smiju, izvan okvira zajedničkih institucija, preuzimati obveze koje mogu utjecati na te propise ili mijenjati njihovo područje primjene;
   budući da neke obveze u području financijskih usluga pripadaju u nadležnost Zajednice na temelju članka 113. Ugovora; budući da, nadalje, druge obveze u području financijskih usluga imaju utjecaja na propise Zajednice donesene na temelju članaka 54., 57., 63., 66., 99., 100. i 100a, te ih stoga smije preuzimati samo Zajednica;
   budući da je, posebno, primjena članka 100. Ugovora kao pravne osnove za ovu Odluku opravdana samo ako gore navedene obveze u području financijskih usluga imaju utjecaja na Direktivu Vijeća 90/434/EEZ od 23. srpnja 1990. o zajedničkom sustavu oporezivanja koji se primjenjuje na spajanja i podjelu društava, prijenos imovine i razmjenu dionica između trgovačkih društava iz različitih država članica (5) i Direktivu Vijeća 90/435/EEZ od 23. srpnja 1990. o zajedničkom sustavu oporezivanja koji se primjenjuje u slučaju matičnih i ovisnih društava iz različitih država članica (6), koje se temelje na članku 100. Ugovora;
   budući da je, s obzirom na obveze u vezi s kretanjem kapitala sadržane u popisu specifičnih obveza Zajednice i država članica i u sadašnjem zakonodavstvu Zajednice, definirana opća nadležnost Zajednice; budući da, međutim, države članice ostaju nadležne za postupanje u okvirima određenim odredbama članka 73.c Ugovora;
   budući da, zbog prirode Ugovora o osnivanju Svjetske trgovinske organizacije i Protokola uz Opći sporazum o trgovini uslugama nije vjerojatno da će se na njih izravno pozivati pred sudovima Zajednice ili država članica,
   ODLUČILO JE:
   Članak 1.
   1.   U ime Zajednice, ovime se odobrava Peti protokol uz Opći sporazum o trgovini uslugama koji se odnosi na financijske usluge (S/L/45), tj. onaj njegov dio koji pripada u nadležnost Zajednice.
   2.   Tekst Petog protokola, zajedno s pregledom obveza (GATS/SC/31/Dopuna br. 4) i popisom izuzeća od primjene članka II. Općeg sporazuma o trgovini uslugama (GATS/EL/31) koje se odnose na Zajednicu i njene države članice s obzirom na financijske usluge, priložen je ovoj Odluci, kao i sljedeće odluke:
   
               —
            
            
               Odluka Odbora za trgovinu financijskim uslugama o usvajanju Petog protokola uz Opći sporazum o trgovini uslugama (S/L/44),
            
         
               —
            
            
               Odluka Vijeća za trgovinu uslugama iz prosinca 1997. o obvezama u vezi s financijskim uslugama (S/L/50).
            
         3.   Predsjednik Vijeća ovime se ovlašćuje da odredi osobu ovlaštenu za potpisivanje Petog protokola uz Opći sporazum o trgovini uslugama, kao bi on obvezivao Europsku zajednicu na primjenu onog dijela Protokola koji pripada u njenu nadležnost.
   
      Sastavljeno u Bruxellesu 14. prosinca 1998.
      
         
            Za Vijeće
         
         
            Predsjednik
         
         W. MOLTERER
         
      
   
   
      (1)  SL C 400, 22.12.1998., str. 26.
   
      (2)  SL C 379, 7.12.1998.
   
      (3)  SL C 407, 28.12.1998., str. 279.
   
      (4)  SL L 336, 23.12.1994., str. 1.
   
      (5)  SL L 225, 20.8.1990., str. 1.
   
      (6)  SL L 225, 20.8.1990., str. 6.